Giacomo Guido Ottonello

Mons. Giacomo Guido Ottonello (* 29. august 1946, Masone, Taliansko) je taliansky titulárny arcibiskup sasabský a emeritný apoštolský nuncius v Slovenskej republike.
Životopis.
V diplomatických službách Svätej stolice.
Kňazskú vysviacku prijal 29. júna 1971 a stal sa kňazom diecézy Acqui v Taliansku. V roku 1979 získal licenciát z kánonického práva a o rok neskôr získal doktorát z katolíckej teológie na Pápežskej Lateránskej univerzite v Ríme. Dňa 25. marca 1980 začal pôsobiť v diplomatických službách Svätej stolice. V službách Svätého stolca pôsobil v Pakistane (19801983), v Salvádore (19831985), v Libanone (19851989), vo Francúzsku (19891994), v Španielsku (19941998) a v Poľsku (19981999). Ovláda taliansky, francúzsky, španielsky a anglický jazyk a rozumie i po poľsky a po rusky. 
Pápež sv. Ján Pavol II. ho 29. novembra 1999 vymenoval za titulárneho arcibiskupa sasabského a apoštolského nuncia v Paname. Biskupskú konsekráciu prijal 6. januára 2000 z rúk pápeža Jána Pavla II. v Bazilike sv. Petra vo Vatikáne. Spolusvätiteľmi boli biskup Giovanni Battista Re, substitút Štátneho sekretariátu, a Marcello Zago, sekretár Kongregácie pre evanjelizáciu národov. Dňa 26. februára 2005 bol vymenovaný za apoštolského nuncia v Ekvádore.
Slovensko.
Dňa 1. apríla 2017 ho pápež František vymenoval za apoštolského nuncia na Slovensku. Na Slovensko pricestoval 29. júna 2017. Po príchode uviedol: „"Z toho mála, čo zatiaľ poznám, je krajina pekná. Ľudia sú sympatickí, dobrí, pohostinní a otvorení. Už na letisku som mal možnosť stretnúť mladého človeka, ktorý s úctou reagoval na to, že som reprezentant Svätého Otca. Dosvedčuje to dobrý základ katolíckej viery."“
Dňa 6. júla 2017 absolvoval prvé diplomatické stretnutie s ministrom zahraničných vecí a európskych záležitosti SR Miroslavom Lajčákom. Dňa 12. septembra 2017 začal oficiálne svoju diplomatickú misiu na Slovensku odovzdaním poverovacích listín prezidentovi SR Andrejovi Kiskovi v Prezidentskom paláci v Bratislave. Z úradu apoštolského nuncia v Slovenskej republike je zároveň doyenom diplomatického zboru na Slovensku. 
Dňa 21. septembra 2017 navštívil sídlo Sekretariátu Konferencie biskupov Slovenska na Kapitulskej ulici v Bratislave, kde odovzdal kópiu poverovacích listín predsedovi KBS arcibiskupovi Mons. Stanislavovi Zvolenskému za účasti slovenských biskupov a pracovníkov Sekretariátu. Arcibiskup Stanislav Zvolenský povedal: „"Sme radi, že budeme mať znova prostredníctvom vašej osoby a vašej služby kontakt so Svätým Otcom a so všetkými jeho spolupracovníkmi. Za nás všetkých by som chcel vyjadriť našu otvorenosť a prisľúbiť, že sa budeme usilovať o čo najlepšiu spoluprácu."“ Apoštolský nuncius Ottonello charakterizoval svoju misiu slovami: „"Moje poslanie je predovšetkým cirkevné – evanjeliová služba tejto drahej Cirkvi putujúcej na Slovensku v pravde, v jednote, v spoločenstve a svätosti."“
Hlavným spolusvätiacim biskupom pri biskupskej vysviacke bol 24. júna 2020 v Katedrále sv. Martina v Spišskej Kapitule, kedy bol vysvätený Mons. Ján Kuboš, nový spišský pomocný biskup. Taktiež bol spolusvätiacim biskupom pri biskupskej vysviacke 24. apríla 2021 v Diecéznej svätyni na Skalke pri Trenčíne Mons. Petra Beňu, nového nitrianskeho pomocného biskupa. Počas jeho pôsobenia Katolícka cirkev na Slovensku zažila až dve beatifikačné slávnosti. Dňa 30. septembra 2017 bol v Bratislave vyhlásený za blahoslaveného kňaz, salezián a mučeník za duchovné povolania Titus Zeman. Dňa 1. septembra 2018 bola v Košiciach vyhlásená za blahoslavenú mučenička čistoty Anna Kolesárová. 
V dňoch 12. až 15. septembra 2021 sprevádzal pápeža Františka pri príležitosti jeho 34 apoštolskej cesty na Slovensko.
Dňa 31. októbra 2021 sa stal emeritným apoštolským nunciom, keď pápež František prijal jeho rezignáciu po dovŕšení 75. roku života.